இராத்திரிக்குள் தொலைவோம்  - காதல் கவிதை

வெட்கத்தை இருளுக்குள் புதைப்போம் 
  வேதமொன்றை புதிதாகச் சமைப்போம் 
 சத்தத்தை மௌனத்தால் அணைப்போம் 
 சரிதானா? சந்தேகம் தவிர்ப்போம் ! 
 முத்தத்தின் எல்லைகளைக் கடப்போம் 
  மோகத்தின் புல்வெளியில் நடப்போம் 
 சித்தத்தில் முக்திநிலை அடைவோம் 
  சீ என்று ஆகும் வரை தொடர்வோம் ! 
 மெத்தையிலே இலக்கியங்கள் படைப்போம் 
 மேகமென மெல்ல மெல்லக் கலப்போம் 
  தத்துவங்கள் சொல்லும் சுகம் துய்ப்போம் 
 தனிமையினை தனிமையிலே வைப்போம் ! 
 குற்றங்களை இருவருமே மறப்போம் 
  கோடிமுறை சோடிகளாய் பிறப்போம் 
 வெற்றுடலின் வியர்வைப் பயிர் களைவோம் 
 விடியாத இராத்திரிக்குள் தொலைவோம் !